মুম্বইতে জলের ট্যাঙ্ক পরিষ্কারে নেমে দমবন্ধ হয়ে মৃত্যু চার শ্রমিকের

মুম্বই: মুম্বইতে (Mumbai) মর্মান্তিক ঘটনায় মৃত্যু চার শ্রমিকের। জলের ট্যাঙ্ক (Water Tank)পরিষ্কার করতে গিয়ে দমবন্ধ হয়ে মৃত্যু হয়েছে ওই চারজনের। রবিবার মুম্বইয়ের নাগপাড়ার (Nagpada area) মিন্ট রোডের গুডলাক মোটর ট্রেনিং স্কুলের কাছে ঘটনাটি ঘটে।

বিসমিল্লাহ স্পেস বিল্ডিং (Bismillah Space building) কমপ্লেক্সের নির্মাণাধীন ভবনে জলের ট্যাঙ্ক পরিষ্কার করছিলেন তারা। সেই সময় শ্বাস আটকে মৃত্যু হয়েছে তাদের। জলের ট্যাঙ্ক পরিষ্কার করতে নেমেছিলেন পাঁচজন শ্রমিক। তাদের মধ্যে চারজন অসুস্থ হয়ে পড়েন।

আরও পড়ুন: ১৫ দিন পরেও সুড়ঙ্গ-বন্দি তেলঙ্গানার ৮ শ্রমিক, এবার কী হবে?

বৃহন্মুম্বই পুরসভার তরফে জানানো হয়েছে, দুর্ঘটনার পর মুম্বই ফায়ার ব্রিগেড তড়িঘড়ি শ্রমিকদের উদ্ধার করে জেজে হাসপাতালে নিয়ে যায় ৷ সেখানে তাঁদের মৃত বলে ঘোষণা করেন চিকিৎসকরা ৷

খবর পেয়েই ঘটনাস্থলে আসেন পুলিশকর্মীরা এবং বৃহন্মুম্বই পুরসভার ওয়ার্ড কর্মীরা। কিভাবে এই দুর্ঘটনা তা খতিয়ে দেখা হচ্ছে। মৃতদের নাম হাসিপাল শেখ (১৯), রাজা শেখ (২০), জিয়াউল্লা শেখ (৩৬) এবং ইমান্দু শেখ (৩৮)।

সংশ্লিষ্ট হাসপাতালের প্রধান চিকিৎসা আধিকারিক (সিএমও) জানিয়েছেন, পর্যাপ্ত অক্সিজেনের অভাবেই দমবন্ধ হয়ে চার শ্রমিকের মৃত্যু হয়েছে। হাসপাতাল কর্তৃপক্ষের দাবি, সেখানে নিয়ে আসার আগেই তাঁদের মৃত্যু হয়েছিল। তবে ট্যাঙ্কে কোনও বিষাক্ত গ্যাস ছিল কি না, তা পরীক্ষা করে দেখছে পুলিশ।